Den 20-årige bilist stak af fra uheldsstedet, men politiet fandt ham efterfølgende på en adresse i nærheden af plejecentret, hvor han blev anholdt.

Natten til søndag har Nordjyllands Politi anholdt en 20-årig ung mand, efter han torpederede et plejecenter i sin bil. Omkring klokken 01.03 kørte den 20-årige ind i en plejebolig ved Mou Plejecenter, hvori en 73-årig kvinde lå og sov i sit soveværelse. - Da uheldet sker, ryger bilen ind gennem væggen, og muren og vinduerne vælter ind i boligen, hvor kvinden ligger. Hun er umiddelbart uskadt, siger Karsten Højrup Kristensen, der er vagtchef hos Nordjyllands Politi, til TV2 Nord. Bilist stak af fra uheldsstedet Politiet oplyser, at manden stak af fra uheldsstedet, men at de efterfølgende fandt ham på en adresse ikke langt fra plejecentret, hvor han blev anholdt. Den 20-årige er sigtet for narkokørsel og spirituskørsel, og de efterfølgende undersøgelser skal fastslå, om bilisten var påvirket. - Noget tyder på, at han har kørt med ganske høj fart og har mistet herredømmet over bilen, siger vagtchefen til TV2 Nord. Politiet fortæller, at den unge bilist har fået overfladiske skader, og at han er indlagt på sygehuset, hvor politiet søndag bevogter ham. - Vi er i en overvejelsesproces, om han skal fremstilles i retten i denne sag, siger politiet. De oplyser derudover, at bilisten også er sigtet efter straffelovens paragraf 252 for at volde fare for den 73-årige kvindes liv.